Σωκράτης Κόκκαλης

Ο **Σωκράτης Κόκκαλης** (Αθήνα, 27 Μαΐου 1939) είναι Έλληνας μεγαλοεπιχειρηματίας, πρώην πρόεδρος και ιδιοκτήτης της ποδοσφαιρικής ομάδας του Ολυμπιακού Πειραιώς.

## Πληροφορίες
Συμπεριλαμβάνεται στη λίστα με τους 500 πλουσιότερους ανθρώπους του πλανήτη (1.2 δισεκατομμύρια δολάρια). Είναι ιδρυτής, πρόεδρος και κύριος μέτοχος του Ομίλου Εταιρειών Intracom, που δραστηριοποιείται στον σχεδιασμό και την κατασκευή τηλεπικοινωνιακών συστημάτων, ηλεκτρονικών και πληροφορικής. Υπήρξε πρόεδρος της ποδοσφαιρικής ομάδας του Ολυμπιακού για 17 χρόνια.

## Βιογραφικά στοιχεία
Ο Σωκράτης Κόκκαλης γεννήθηκε στην Αθήνα το 1939. Είναι γιος του ιατρού και διαπρεπούς ακαδημαϊκού Πέτρου Κόκκαλη (κορυφαία μορφή της ελληνικής Αριστεράς και υπουργός στην κυβέρνηση του βουνού). Μετά την απελευθέρωση της Ελλάδας το 1944 ο Πέτρος Κόκκαλης λόγω και της συμμετοχής του στην αντίσταση αναχώρησε αρχικά για τη Γαλλία αλλά το 1947 επέστρεψε στην Ελλάδα και έγινε υπουργός στην Προσωρινή Δημοκρατική Κυβέρνηση. Μετά την ήττα του Δημοκρατικού Στρατού εγκαταστάθηκε μόνιμα στην Λαοκρατική Δημοκρατία της Γερμανίας συνεχίζοντας την ακαδημαϊκή του καριέρα.

Εκεί τον ακολούθησε και ο γιος του Σωκράτης Κόκκαλης ο οποίος αποφοίτησε από το Πανεπιστήμιο Χούμπολτ του Βερολίνου με πτυχίο Φυσικής. Συνέχισε τις σπουδές του στο ίδιο πανεπιστήμιο αποκτώντας μεταπτυχιακό τίτλο στην Ηλεκτρονική το 1963, χρονιά που ξεκίνησε και τις επιχειρηματικές του δραστηριότητες. Σύμφωνα με τους επικριτές του, ο φάκελος 953/63 της μυστικής υπηρεσίας της Ανατολικής Γερμανίας τον εμφανίζει ως πράκτορα της Στάζι. Ωστόσο, ο πρώην Διοικητής των ελληνικών μυστικών υπηρεσιών, Κώστας Τσίμας, είχε δηλώσει ότι ο Σωκράτης Κόκκαλης προσέφερε πολύτιμες υπηρεσίες στην Ελλάδα: «*ο κύριος Κόκκαλης είναι Έλληνας πατριώτης, αυτό είμαι σε θέση να το επιβεβαιώσω ως παλιός Διοικητής της ΕΥΠ. Δούλεψε στα Βαλκάνια και αλλού για τα ελληνικά εθνικά συμφέροντα σαν γνήσιος πατριώτης, σαν παιδί αντάρτη, παιδί ΕΛΑΣίτη, και έκανε και πάρα πολύ καλή δουλειά*».

Έχει παντρευτεί δύο φορές. Από τον πρώτο του γάμο με τη Σοφία Σκούρα απέκτησε έναν γιο, τον Πέτρο Σ. Κόκκαλη. Από τον δεύτερο γάμο του με την Ελένη Φαρμάκη απέκτησε δύο ακόμη γιους, τον Κωνσταντίνο και τον Σωκράτη. Ο Σωκράτης Κόκκαλης ο νεότερος πέθανε στις 14 Ιουλίου 2018 στην πόλη Κλίβελαντ των ΗΠΑ, έχοντας καταναλώσει κοκαΐνη νοθευμένη με φαιντανύλη.

## Επαγγελματική δραστηριότητα
Το 1977 ίδρυσε την εταιρεία Intracom, η οποία συγκαταλέγεται σήμερα μεταξύ των μεγαλύτερων επιχειρήσεων στην Ελλάδα. Ο Όμιλος INTRACOM επεκτάθηκε σε χώρες εντός αλλά και εκτός της Ευρωπαϊκής Ένωσης. Μεταξύ των άλλων εταιρειών που ίδρυσε ο κ. Κόκκαλης συγκαταλέγονται η INTRALOT (εταιρεία τυχερών παιχνιδιών) και η INTRACOM HOLDINGS στην οποία ανήκουν οι Intracom Telecom, INTRACOM Defense (εταιρεία αμυντικών συστημάτων), Net Company Intrasoft, Hellas Online, Intrakat και ΑΙΤ. Ο Όμιλος INTRACOM Holdings απασχολεί περισσότερους από 6,200 εργαζόμενους στην Ελλάδα και στο εξωτερικό.

Υπήρξε στενός και αγαπητός φίλος του Ανδρέα Παπανδρέου. Όταν από τα τέλη του 1988 οι μεγαλο-εκδότες άρχιζαν να πιέζουν ασφυκτικά τον Ανδρέα Παπανδρέου και την κυβέρνησή του και να του επιτίθενται (λόγω της προσπάθειάς του να τους εξουδετερώσει χρησιμοποιώντας τον Γιώργο Κοσκωτά), ο Σωκράτης Κόκκαλης τον υποστήριξε σθεναρά, μέσω και της εφημερίδας *«Επικαιρότητα»* που ήταν τότε δικής του ιδιοκτησίας. Ο Σωκράτης Κόκκαλης συνδέθηκε φιλικά και με δύο ανθρώπους από το στενό περιβάλλον του Ανδρέα Παπανδρέου, τον τότε Διοικητή του ΟΤΕ, απόστρατο αξιωματικό Διαβιβάσεων Θεοφάνη Τόμπρα, και τον επιχειρηματία και αθλητικό παράγοντα Γιώργο Λούβαρη, που αργότερα έγινε συνεργάτης του στον Ολυμπιακό.

Το 1997 ο Σωκράτης Κόκκαλης ανακηρύχθηκε John Harvard Fellow, αφού συνέστησε το Πρόγραμμα Κόκκαλη στη σχολή Kennedy School of Government του Πανεπιστημίου Χάρβαρντ. Το πρόγραμμα αυτό παρέχει υποτροφίες στη Δημόσια Διοίκηση σε σπουδαστές από τη Νοτιοανατολική και την Κεντρική Ευρώπη, καθώς και από τη Μέση Ανατολή. Επίσης, στοχεύει στην εξασφάλιση της ειρήνης, της δημοκρατίας και των οικονομικών αλλαγών στην περιοχή, μέσα από την έρευνα και άλλες εκτενείς δραστηριότητες που σχετίζονται με τις εξελίξεις στην περιοχή.

Το 1998 ίδρυσε το ίδρυμα Κόκκαλη, έναν μη κερδοσκοπικό οργανισμό που επικεντρώνεται σε εκπαιδευτικά θέματα και αναπτυξιακούς τομείς στην περιοχή, προς τιμήν της μνήμης του πατέρα του, διακεκριμένου Καθηγητή Χειρουργικής στο Πανεπιστήμιο της Αθήνας.

Παράλληλα μέσω του ιδρύματος Κόκκαλη έχει ιδρύσει στην Παιανία το Athens Information Technology που σε συνεργασία με ένα από τα καλύτερα Πανεπιστήμια των Ηνωμένων Πολιτειών, το Πανεπιστήμιο του Carnegie Mellon, παρέχει MSc in INFORMATION NETWORKING (MSIN). Πέραν του MSIN παρέχει και MASTER OF SCIENCE IN INFORMATION & TELECOMMUNICATIONS TECHNOLOGIES (MSITT) καθώς και το MSc in MANAGEMENT OF BUSINESS, INNOVATION AND TECHNOLOGY (MBIT).

Οι δραστηριότητες του επεκτείνονται στους τομείς της πληροφορικής και των ηλεκτρονικών. Γνωρίζει άπταιστα αγγλικά, γερμανικά και ρωσικά. Ομιλεί επίσης ρουμανικά, ιταλικά και γαλλικά. Ήταν νυμφευμένος με τη Σοφία Σκούρα με την οποία έχει αποκτήσει έναν γιο. Σήμερα είναι νυμφευμένος με την Ελένη Φαρμάκη, πρώην σύζυγο του Σάββα Θεοδωρίδη, και με την οποία έχει αποκτήσει δύο γιους.

## Στον Ολυμπιακό
Υπήρξε πρόεδρος της ποδοσφαιρικής ομάδας του Ολυμπιακού για 17 χρόνια, από τον Μάιο του 1993 ως τον Δεκέμβριο του 2010, καθώς και πρόεδρος της καλαθοσφαιρικής ομάδας του ίδιου συλλόγου από το 1991 ως το 2004. Σ' αυτό το διάστημα κατέκτησε 12 Πρωταθλήματα (7 συνεχόμενα κατά τις αγωνιστικές περιόδους 1996-1997 και 2002-2003, 5 συνεχόμενα κατά τις αγωνιστικές περιόδους 2004-2005 και 2008-2009), 5 Κύπελλα και 5 Νταμπλ (1999, 2005-2006, 2008-2009) και 1 Σούπερ Καπ (2007) στο Ποδόσφαιρο, καθώς και 5 Πρωταθλήματα, 3 Κύπελλα, 2 Νταμπλ και 1 Ευρωπαϊκό Πρωτάθλημα στο Μπάσκετ. Παράλληλα, εξασφάλισε καινούριο και σύγχρονο γήπεδο (Στάδιο Γεώργιος Καραϊσκάκης) και προχώρησε στον εκσυγχρονισμό των προπονητικών εγκαταστάσεων της ομάδας στο Ρέντη και στην κατασκευή σύγχρονων γραφείων του Συλλόγου στην πλατεία Αλεξάνδρας.

Ο Σωκράτης Κόκκαλης απέκτησε την ΠΑΕ Ολυμπιακός τον Μάιο του 1993, στο τέλος της σεζόν 1992-1993, που ήταν η έβδομη σερί χωρίς πρωτάθλημα για την ομάδα του Πειραιά. Επιπλέον η ομάδα αντιμετώπιζε τεράστια οικονομικά προβλήματα και σχεδόν σε κάθε αγώνα του παλαιού σταδίου Καραϊσκάκη σημειώνονταν επεισόδια. Τα πρώτα τρία χρόνια ο Κόκκαλης ασχολήθηκε κυρίως με την οικονομική εξυγίανση, αλλά από τη σεζόν 1996-1997 μέχρι και σήμερα η ομάδα του Ολυμπιακού κυριαρχεί απόλυτα, έχοντας κατακτήσει σχεδόν όλα τα πρωταθλήματα.

Μετά την ανάληψη της προεδρίας από τον Βαγγέλη Μαρινάκη, ο Σωκράτης Κόκκαλης παρέμενε Μέλος του Διοικητικού Συμβουλίου της ΠΑΕ μέχρι το 2018.

## Δικαστικές διαμάχες
Το Φεβρουάριο του 2002, και έπειτα από τρεις αυτεπάγγελτες προκαταρκτικές έρευνες, ασκήθηκε στον Σωκράτη Κόκκαλη ποινική δίωξη για σειρά κακουργημάτων από τον Εισαγγελέα Πρωτοδικών Αθηνών Δημήτριο Παπαγγελόπουλο. Η δίωξη περιελάμβανε τις κατηγορίες:
* 1) Για κατασκοπεία εις βάρος της Ελλάδας ως πράκτορας της Στάζι έως και το 1989, αρχικά ως πληροφοριοδότης και έπειτα ως συνεργάτης του Υπουργείου Κρατικής Ασφαλείας της Ανατολικής Γερμανίας.
* 2) Για κακουργηματική απάτη εις βάρος των μετόχων της Intracom που φέρεται ότι διέπραξε μέσω της απόκρυψης και ενθυλάκωσης των εσόδων που προέκυψαν από συμβάσεις που συνήφθησαν στο πλαίσιο ανάπτυξης του Ρωσικού Λόττο.
* 3) Για υπεξαίρεση πολλών δισεκατομμυρίων δραχμών, από ποσά που προέρχονταν από συμβάσεις με το Ρωσικό και το Ρουμανικό Δημόσιο.
* 4) Για κατοχή, διακίνηση και εν τέλει νομιμοποίηση εσόδων από εγκληματικές δραστηριότητες που ενέπιπταν στις διατάξεις περί ξεπλύματος βρώμικου χρήματος.
* 5) Για δωροδοκίες σε βαθμό κακουργήματος σε συνάρτηση με το νόμο περί καταχραστών του Δημοσίου.
* 6) Για δωροδοκίες σε βαθμό κακουργήματος που συντελέσθηκαν προς δημόσιους λειτουργούς, όπως π.χ. στελέχη του ΟΤΕ.

Η άσκηση ποινικής δίωξης προκάλεσε μεγάλη αίσθηση, ωστόσο πολύ γρήγορα ο ανακριτής έβαλε την υπόθεση στο αρχείο, καθώς δεν προέκυψαν επιβαρυντικά στοιχεία για καμία από τις κατηγορίες.

Το 2003, το Πολιτικό Εφετείο Πειραιά δικαίωσε τον Σωκράτη Κόκκαλη και καταδίκασε την εφημερίδα Η Καθημερινή, τους εκδότες της Γιάννη και Θέμη Αλαφούζο και τη δημοσιογράφο Αριστέα Μπουγάτσου: η Καθημερινή υποχρεώθηκε να του καταβάλει χρηματική αποζημίωση 315.000 ευρώ και να δημοσιεύσει την απόφαση του Εφετείου. Τα 154 σχετικά δημοσιεύματά της για τον Κόκκαλη και την Intracom, την περίοδο από τον Ιανουάριο ως τον Δεκέμβριο του 2001, κρίθηκαν ως ψευδή και συκοφαντικά.

Το 2011 του ασκήθηκε ποινική δίωξη για το αδίκημα της απιστίας από κοινού και κατ’ εξακολούθηση και της ηθικής αυτουργίας σε βαθμό κακουργήματος, σχετικά με τις συμβάσεις μεταξύ ΟΠΑΠ και Intralot της περιόδου 2005 - 2007. Το 2013, μετά την ολοκλήρωση των απολογιών τους, όλοι οι κατηγορούμενοι για την υπόθεση αφέθηκαν ελεύθεροι χωρίς κανέναν περιοριστικό όρο με τη σύμφωνη γνώμη ανακριτή και εισαγγελέα.

Τον Οκτώβριο του 2018 εξέδωσε ανακοίνωση περί οριστικής παραχώρησης της ΚΑΡΑΪΣΚΑΚΗΣ ΑΕ, στην οποία απάντησε η ΠΑΕ Ολυμπιακός.

## Υποσημειώσεις


## Εξωτερικοί σύνδεσμοι

*Intracom Holdings
*Intralot

Κατηγορία:Έλληνες βιομήχανοι
Κατηγορία:Έλληνες επιχειρηματίες
Κατηγορία:Έλληνες πρόεδροι αθλητικών συλλόγων
Κατηγορία:Οικογένεια Κόκκαλη
Κατηγορία:Πρόεδροι Ολυμπιακού Σ.Φ.Π. (ποδόσφαιρο)
Κατηγορία:Πρόεδροι ΚΑΕ Ολυμπιακός